[{"text_idx": "#000003", "text": "Mae bywyd yn gallu bod yn anodd ac yn greulon a dydi hi ddim yn helpu neb os ydyn ni fel Cristnogion yn trio gwadu hynny, neu esgus nad ydi hynny\u2019n wir. Mae \u2018It is well with my soul\u2019 wedi dod yn un o fy hoff emynau dros y misoedd diwethaf. Mae\u2019n emyn dwi\u2019n ei chael yn anodd iawn ei ganu ar adegau, sy\u2019n swnio\u2019n od! Ond mae\u2019r geiriau yn rhai heriol, ac mae Duw wedi eu defnyddio i ddangos i fi beth sydd yn digwydd yn fy nghalon ar adegau pan mae bywyd yn teimlo\u2019n faich."}, {"text_idx": "#000004", "text": "Falle dy fod ti wedi clywed hanes cyfansoddi\u2019r emyn. Fe anfonodd Horatio Spafford ei bedair merch a\u2019i wraig ar long o Chicago i Brydain ym 1873, ond yn drist iawn fe suddodd y llong. Derbyniodd Spafford neges gan ei wraig a oedd yn dweud \u2018Saved alone\u2019 \u2013 roedd eu pedair merch wedi marw. Mae\u2019n debyg yr ysgrifennodd Spafford eiriau anhygoel yr emyn wrth iddo deithio i gwrdd a\u0302\u2019i wraig ym Mhrydain a mynd heibio i\u2019r fan lle suddodd y llong a boddodd ei ferched. Yn y sefyllfa ofnadwy yna, roedd Spafford wedi medru ysgrifennu:"}, {"text_idx": "#000005", "text": "Whatever my lot, Thou hast taught me to say\nIt is well, it is well, with my soul."}, {"text_idx": "#000006", "text": "Mae hyn yn fy atgoffa o hanes Job yn yr Hen Destament a Paul yn y Testament Newydd. Collodd Job ei blant i gyd mewn trychineb, a cholli ei eiddo a\u2019i gyfoeth hefyd, ond yn y sefyllfa yna, dywedodd Job:"}, {"text_idx": "#000008", "text": "Cafodd yr Apostol Paul ei londdryllio, ei garcharu a\u2019i chwipio, ond yn Philipiaid 4:13, mae\u2019n dweud:"}, {"text_idx": "#000010", "text": "Weithiau, pan mae pethau\u2019n anodd, nid dyma fy ymateb i. Mae yna adegau lle dwi wedi dod i sylweddoli drwy drio canu\u2019r emyn \u2018It is well\u2019 nad ydi hi\u2019n \u2018well with my soul\u2019 go iawn. Er fy mod i\u2019n credu fel Job a Spafford a Paul bod Duw mewn rheolaeth lwyr dros bob peth, bod Duw yn Dduw da, a bod ei ewyllys E yn berffaith bob amser, a bod E\u2019n fy ngharu \u2013 cymaint nes iddo anfon ei unig Fab i farw drosof fi er mwyn fy ngwneud yn un o\u2019i blant, dwi\u2019n ei chael yn anodd cymhwyso\u2019r gwirioneddau yma i\u2019r sefyllfa boenus dwi ynddi hi ar y pryd."}, {"text_idx": "#000011", "text": "Efallai dy fod ti yn debyg i fi. Efallai dy fod ti yn mynd drwy rywbeth anodd iawn ar y funud, ac rwyt ti\u2019n brifo a dwyt ti ddim yn deall pam y mae Duw yn gadael i hyn ddigwydd i ti. Rwyt ti\u2019n gwybod fod y Beibl yn dweud fod \u2018pob peth yn cydweithio er daioni i\u2019r rhai sy\u2019n caru Duw\u2019 (Rhufeiniad 8:28) ond rwyt ti\u2019n ei chael yn anodd deall sut y gall fod yn dda pan mae\u2019n brifo gymaint. Beth mae hyn ei ei olygu? Ydi hyn yn golygu nad ydym ni yn Gristnogion go iawn, oherwydd y byddai unrhyw Gristion go iawn yn ymateb fel Spafford, Job a Paul? Mae amheuon fel hyn yn gallu codi yn ein dryswch."}, {"text_idx": "#000012", "text": "Mae darllen y Salmau a gweld bod y Salmydd weithiau yn ymateb yn debyg i fi mewn sefyllfaoedd anodd yn wedi bod yn gysur mawr i fi. Mae Salmau 88 ac 89 (Salmau gan rai o Feibion Cora) gyda\u2019r tywyllaf ohonyn nhw \u2013 darllena di nhw dy hunan i ti gael gweld. Yn Salm 88 mae Herman (yr awdur) yn dweud ei fod yn \u2018anghenus\u2019 ac \u2018mewn dryswch\u2019 (ad.15) ac mae\u2019n dweud wrth Dduw, \u2018y mae dy ymosodiadau yn fy nifetha\u2019 (ad.16). Mae\u2019r Salmydd yn amlwg ar ben ei dennyn. Yn Salm 89, mae Ethan yn dweud wrth yr Arglwydd:"}, {"text_idx": "#000013", "text": "\u2018O Arglwydd, ple mae dy gariad gynt, a dyngaist yn dy ffyddlondeb i Ddafydd?\u2019"}, {"text_idx": "#000014", "text": "Mae\u2019n amlwg yn ei chael yn anodd deall sut y mae ei amgylchiadau yn cyd-fynd gyda\u2019r hyn y mae\u2019n gwybod sy\u2019n wir am Dduw, sef ei fod yn Dduw llawn cariad. Mae Duw wedi rhoi\u2019r Salmau yma yn y Beibl er mwyn bod yn anogaeth i ni. Dydi\u2019r ffaith ein bod ni weithiau yn teimlo fel hyn ddim yn golygu nad ydym ni\u2019n Gristnogion!"}, {"text_idx": "#000015", "text": "Ond beth ddylem ni fel Cristnogion ei wneud pan dyn ni\u2019n teimlo fel hyn? Wel, beth mae\u2019r Salmydd yn ei wneud? Mae\u2019n troi at yr Arglwydd. Un o nodweddion Cristnogion go iawn yw ein bod yn rhedeg at Dduw ein Tad nefol gyda\u2019n hamheuon a\u2019n poen. Mae E bob amser yno ac yn barod i ysgwyddo ein beichiau. Mae Hebreaid 4:15 yn ein hatgoffa \u2018nid archoffeiriad heb allu cyd-ddioddef a\u0302\u2019n gwendidau sydd gennym\u2019 ni yn Iesu Grist. Felly fe elli di ac fe alla i fynd ato yn ein gwendid, ein dryswch, a\u2019n tor calon yn hollol onest, a dweud fel y tad ym Marc 9:"}, {"text_idx": "#000016", "text": "Yr wyf yn credu; helpa fi yn fy niffyg ffydd. ad.24"}, {"text_idx": "#000017", "text": "Ar o\u0302l i Paul nodi ei fod wedi \u2018dysgu bod yn fodlon, beth bynnag [ei] amgylchiadau\u2019 mae Paul yn esbonio sut y mae wedi dysgu gwneud hyn. Mae\u2019n dweud yn adnod 13, \u2018y mae gennyf gryfder at bob gofyn trwy yr hwn sydd yn fy nerthu i\u2019. Nid cryfder emosiynol Paul sy\u2019n golygu ei fod yn fodlon. Yr oedd Paul yn wan fel ti a fi. Ond yr oedd gan Paul, ac mae gennym ni hefyd ffrind a Gwaredwr sydd yn gryf, ac yn ddigon cryf i fod yn \u2018noddfa a nerth i ni\u2019 (Salm 46 ad.1 \u2013 un arall o Salmau Meibion Cora) hyd yn oed yn y sefyllfaoedd gwaethaf."}, {"text_idx": "#000018", "text": "Yn nerth Duw, a dim ond trwy nerth Duw y cyrhaeddodd Spafford y fan lle\u2019r oedd yn gallu ysgrifennu\u2019r emyn \u2018It is well\u2019. Ac er efallai nad ydym ni bob amser yn gallu ymuno yn y ga\u0302n yn syth mewn sefyllfa boenus, wrth i ti ac i fi redeg i loches breichiau ein Tad yn ein gofid, mae E\u2019n medru dod a\u0302 ni i\u2019r fan yna lle gallwn ni ddweud yn onest fel Spafford a Job a Paul, \u2018It is well with my soul.\u2019"}, {"text_idx": "#000020", "text": "Mae geiriau cyflawn yr emyn isod, neu mae cyfieithiad Cymraeg ar gael ar dudalen Gobaith i Gymru."}, {"text_idx": "#000022", "text": "\u2018It is well with my soul;\nit is well, it is well with my soul.\u2019"}]